钦定古今图书集成/明伦汇编/官常典/第347卷 > 陈过庭
## 钦定古今图书集成/明伦汇编/官常典/第347卷 > 陈过庭

按《宋史》本传：“过庭，字宾玉，越州山阴人。中进士第，为
馆陶主簿，澶州教授，知中牟县，除国子博士。何执中、
侯蒙器其才，荐之，擢祠部、吏部、右司员外郎，使契丹。
过庭初名扬庭，辞日，徽宗改赐今名。时人或传契丹
主苦风痹，又箭损一目。过庭归证其妄，且劝帝以边
备为念。迁太常少卿、起居舍人。宣和二年，进中书舍”
人，才七日，迁礼部侍郎。未尽一月，又迁御史中丞兼
侍读。睦寇窃发，过庭言：“致寇者蔡京，养寇者王黼，窜
二人则寇自平。又朱勔父子本刑馀小人，交结权近，
窃取名器，罪恶盈积，宜昭正典刑，以谢天下。”由是大
与权贵迕翻陷以不举劾之罪，罢知蕲州。未半道，责
海州团练副使，黄州安置。三年，得自便。钦宗立，以集
英殿修撰起知潭州，未行，以兵部侍郎召，在道除中
丞。初入见，帝谕以国家多难，每事当悉意尽言。于是
节度使范讷丐归环卫，过庭，因言：“自崇宁以来，建旄
钺者，多不由勋绩，请除宗室及将帅立功者，馀并如
讷例。”又乞辨宣仁后诬谤姚古拥兵不援太原，陈其
可斩之罪七，窜诸岭表。进礼部尚书，擢右丞、中书侍
郎。议遣大臣割两河与金，耿南仲以老，聂昌以亲辞。
过庭曰：“主忧臣辱，愿效死。”帝为挥涕叹息，固遣南仲、
昌。及城陷，过庭亦以金人拘之军中，因留不得还。建
炎四年，卒于燕山，年六十。赠开府仪同三司，谥曰忠
肃。